Þegar mæling vísitölunnar fór fram í ágúst var útsölu á fötum og skóm að mestu lokið mbl.is / Valdís Þórðardóttir Vísitala neysluverðs hækkaði um 0,9% í ágúst frá fyrra mánuði . Vísitala neysluverðs án húsnæðis hækkaði einnig um 0,9% frá júlí . Síðastliðna tólf mánuði hefur vísitala neysluverðs hækkað um 14,5% en vísitala neysluverðs án húsnæðis um 14,6% . Verðbólgan hefur ekki mælst jafn mikil í 18 ár eða frá júlí 1990 er hún var 15,5% . Er þetta minni hækkun vísitölunnar heldur en greiningardeildir bankanna spáðu en spá þeirra hljóðaði upp á 1 - 1,1% hækkun á milli mánaða . Greiningardeildir Kaupþings og Glitnis spáðu 1,1% hækkun vísitölu neysluverðs í ágúst en greiningardeild Landsbankans spáði 1% hækkun vísitölunnar . Samkvæmt frétt á vef Hagstofu Íslands lækkaði verð á bensíni og olíum um 3,9% ( vísitöluáhrif -0,2% ) en verð á mat og drykkjarvörum hækkaði um 1,8% ( 0,23% ) . Sumarútsölum er að ljúka og hækkaði verð á fötum og skóm um 4,7% ( 0,19% ) . Kostnaður vegna eigin húsnæðis lækkaði um 0,3% ( - 0,06% ) . Þar af voru áhrif af lækkun markaðsverðs -0,11% en áhrif af hækkun raunvaxta voru 0,05% . Þá hækkaði verð á efni til viðhalds húsnæðis um 6,3% ( 0,25% ) . Þriggja mánaða verðbólga 11,5% Undanfarna þrjá mánuði hefur vísitala neysluverðs hækkað um 2,8% sem jafngildir 11,5% verðbólgu á ári ( 10,9% fyrir vísitöluna án húsnæðis ) . Greiningardeild Landsbankans telur að 12 mánaða verðbólga nái hámarki í ágúst en að hratt dragi úr verðhækkunum þegar útsölulok eru gengin yfir og krónan hefur brotist úr gengislækkunarfasa síðustu mánaða . Greiningardeildin á von á því að verðbólga mælist 12% frá upphafi til loka þessa árs . Greining Glitnis á von á því í september að vísitala neysluverðs hækki hraustlega á milli mánaða en á þó von á að árshækkun vísitölunnar taki að minnka lítillega milli mánaða og að verðbólgan verði ríflega 12% í upphafi næsta árs . Greiningardeild Kaupþings telur að gera megi ráð fyrir að vísitala neysluverðs hækki áfram næstu þrjá mánuði en ef gengi krónunnar staðnæmist mun töluvert hægja á verðbólgunni í framhaldinu .